༄༅། ། ཤེར་ཕྱིན་ཡི་གེ་གཅིག་མའི་གཞུང་གསལ་བྱེད་དང་བཅས་པ་བཞུགས་སོ། ། ། །
༄༅། ། ན་མོ་ཨེ་ཀ་ཨཀྵ་རཱ་ཡ། གཞུང་ཤེས་རབ་ཀྱི་ཕ་རོལ་ཏུ་ཕྱིན་པ་ནི་བྱེ་བ་ཕྲག་བརྒྱད་པ་ལ་སོགས་པའོ། ། ལམ་ཤེར་ཕྱིན་ནི་ལམ་ལྔ་ལ་སྦྱར་བའོ། ། དོན་ཤེར་ཕྱིན་ནི་སྟོང་པ་ཉིད་དོ། ། དེ་ལ་དོན་བརྗོད་པའི་གཞུང་ཡི་གེ་གཅིག་མའི་མན་ངག་ནི། ནངས་པར་གཉིད་སད་པ་དང་མལ་ནས་ལངས་ཏེ་ཁྲུས་བྱས་ལ་སྟན་ལ་རྡོ་རྗེ་སྐྱིལ་ཀྲུང་གིས་འདུག་སྟེ། བདག་གིས་སེམས་ཅན་ཐམས་ཅད་ཀྱི་དོན་དུ་ཤེས་རབ་ཀྱི་ཕ་རོལ་ཏུ་ཕྱིན་པའི་གོ་འཕང་ཐོབ་པར་བྱས་ལ། སེམས་ཅན་ཐམས་ཅད་དེའི་གོ་འཕང་ལ་དགོད་པར་བྱ་སྙམ་དུ་སེམས་བསྐྱེད་ལ་འདི་སྐད་ནས་འདི་ལྟའི་བར་དུ་བཟླ། དེ་ལས་སྣོད་བཅུད་ས་ལམ་ལ་སོགས་པའི་ཆོས་ཐམས་ཅད་རང་བཞིན་མེད་པ་སྟོང་པ་ཉིད་དུ་བསམས་པས་འབྱུང་བ་མ་ཡིན་ཏེ། རང་བཞིན་གྱིས་གནས་པ་མ་ཡིན་ནོ། ། དེ་ལ་བློ་བཞག་ལ། ཨ་ཞེས་པ་ཉི་ཤུ་རྩ་གཅིག་གོང་བས་ཐོས་ཙམ་དུ་བཟླའོ། ། བླ་མ་དྷ་བྱང་སེམས་ནི་ཨཾ་ཞེས་བྱ་བ་ཡིན་ཏེ། ཐིག་ལེ་ཤེས་རབ་ཨ་ཐབས་སོ། ། ཞེས་གསུངས་སོ། ། འདི་ནི་ཨ་ཟློ་བ་དོན་ཐབས་ཤེས་རབ་བོ། ། དེ་ལྟ་བུ་དོན་ཉི་ཤུ་རྩ་གཅིག་གདོན་ཡང་འགལ་བ་མེད་དོ། ། དེ་ནས་རྗེས་སུ་ཡི་རང་བ་བཏོན་ལ་དགེ་བ་བསྔོ། ། སྨོན་ལམ་བཏབ་སྟེ་ལྡང་ངོ་། ། དེ་ལྟ་བུ་ནི་བཀའ་རྒྱས་པ་ཚར་རེ་བཏོན་པ་དང་མཉམ་མོ། ། དེ་ནི་དོན་ཐམས་ཅད་འདིར་འདུས་པའི་ཕྱིར་རོ། ། དེ་ལྟར་ཡང་སྒྱུ་འཕྲུལ་དྲ་བ་ལས། ། ཨ་ནི་ཡིག་འབྲུ་ཀུན་གྱི་མཆོག། ཅེས་གསུངས་སོ། ། བྱང་སེམས་བཻ་རོའི་འོ། ། ཨི་ཐི། ཞེས་དཔལ་ས་སྐྱ་པའི་མན་ངག་གཅེས་བཏུས་ལས་བྱུང་བའོ། ། ༈། །བླ་མ་དམ་པ་རྣམས་ལ་ཕྱག་འཚལ་ལོ། ། ཤེར་ཕྱིན་ཡི་གེ་གཅིག་མའི་གཞུང་གི་དོན་གྱི་མན་ངག་ནི་ལྔ་སྟེ། རང་བཞིན་སྒྲ་ལ་སེམས་གཟུང་ཐབས་གནད་དང་བཅས་པ་དང་། རྟེན་ཕྱག་རྒྱ་ལ་བརྟེན་ནས་སེམས་གཟུང་བ་དང་། ལུས་གནད་རླུང་གི་བྱེ་བྲག་ལ་བརྟེན་ཏེ་སེམས་གཟུང་བ་དང་། གདོན་ཐབས་ཕན་ཡོན་དང་བཅས་པ་དང་། སྲུང་བ་བསྟན་པའོ། ། དང་པོ་ལ་གསུམ་སྟེ། གཞག་ཐབས་དང་། ངོ་བོ་དང་། སྐྱོན་འཆོས་ཐབས་སོ། ། དང་པོ་ནི། བྱ་བ་ཐམས་ཅད་བཏང་ལ། གནས་དབེན་པར་འདུག། ལུས་ཆ་མཉམ་ལ། ཨ་ཞེས་རིང་པོ་བརྗོད་ལ་སྒྲ་ལ་ཤེས་པ་གཏད། སྐད་ཇེ་ཕྲ་ཇེ་ཕྲ་ལ་ཉལ་གྱིས་གཏོང་། སེམས་ནམ་ཟིན་ཟིན་གྱི་བར་བྱའོ། ། གཉིས་པ་ནི། ངོ་བོ་ཤེས་པ་གསལ་ལ་མི་རྟོག་པ་སིང་ངེ་བའོ། ། གསལ་ལ་མ་བྱིངས་མ་རྨུགས་པའོ། ། མི་རྟོག་པ་ལས་མ་འཕྲོས་པའོ། ། གསུམ་པ་ལ་གཉིས་ཏེ། མཉམ་གཞག་དང་། རྗེས་ཐོབ་བོ། ། མཉམ་གཞག་ལ་གཉིས་ཏེ། རྒོད་པ་དང་བྱིང་བའོ། ། དང་པོ་ནི་ཨ་ཐུང་དུ་བགྲང་ཞིང་། ཨའི་སྒྲ་ལ་ཤེས་པ་གཏད་ལ་ཤེས་པ་དམད་པའོ། ། གཉིས་པ་ནི། ཤེས་པ་གཟེངས་བསྟོད་ལ་སྒོ་ལྔ་བསལ་བར་བྱས་ཏེ། ཨ་རིང་པོ་ནར་གྱིས་བགྲང་། ཡང་ནས་ཡང་དུ་བསྒོམ་པར་བྱའོ། ། རྗེས་ཐོབ་ནི། ཨ་སྐྱེ་མེད་དང་རྟོགས་པ་དུས་མཚུངས་སོ། ། དེ་ལ་གོམས་པར་བྱ་བའི་ཐབས་ནི། བརྗོད་བྱ་དོན་གྱིས་བསྐུལ་བར་བྱའོ། ། དེ་ཡང་བདག་ལ་བརྔན་བགྲང་ཞིང་སྨོད་པ་དང་། ཆགས་སྡང་ནམ་སྐྱེས་ཙམ་ན་ཡང་། ཨ་ཞེས་བརྗོད་པས་སྐྱེ་མེད་ཀྱི་དོན་དྲན་པར་བྱའོ། ། གཉིས་པ་རྟེན་ཕྱག་རྒྱ་ལ་སེམས་གཟུང་བ་ནི་གཉིས་ཏེ། གཞག་ཐབས་ནི་མཉམ་གཞག་གི་ཕྱག་རྒྱ་བཅིངས་ལ་སྲིན་ལག་གཉིས་ལ་ཤེས་པ་གཏད། ཨ་ཞེས་རིང་པོར་བཀླག། ཨ་རུ་གསལ་བར་བསམ་ཞིང་བསྒོམ་ན་མི་ཟིན་མི་སྲིད་དོ། ། སེམས་ཅན་གྱི་སེམས་སྤྲོས་བྲལ་དུ་བཞུགས་པའི་བརྡར་ཡི་གེ་ཨར་གནས། དེ་ལྟར་མ་ཤེས་ཏེ་རྣམ་རྟོག་གིས་བསྒྲིབས་པའི་བརྡར་ཁྲག་སྦལ་ནི་མེའི་ཚུལ་དུ་གནས། དེ་ལྟར་ཉམས་སུ་བླངས་པས་ཡེ་ཤེས་རླུང་སྲོག་དག་པའི་ཡི་གེ་ཨ་ཝ་དྷཱུ་ཏཱི་ནས་ཡར་ཚངས་པའི་བུ་གར་འཇུག་པས་འཕོ་བར་ཡང་འགྱུར། ལས་ཀྱི་རླུང་སྣ་བུག་ནས་རྒྱུ་བས་ཨ་ཡི་ཕྱི་ནང་རྟོག་མེད་དུ་འཆར། སྐྱོན་བཅོས་པ་ནི། གོང་གི་དེ་ལ་རྒོད་པ་མི་འོང་། བྱིང་ན་ཕྱག་རྒྱ་སྤྱི་བོར་བཞག་ལ་མིག་ཡར་བཟློག་ཅིང་། ཨ་ཞེས་བརྗོད་ཅིང་ཨ་ལ་ཤེས་པ་སིང་སིང་གཏད་དོ། ། གསུམ་པ་ལུས་གནད་ནི་གསུམ་སྟེ། སྔོན་བྱུང་སྟོན་པས་བརྟག་ཚུལ་ནི། སྟོན་པ་འཁོར་ཚོགས་ན་ཆོས་གསུང་བདོ་ཙམ་ན། ཕྱག་གཉིས་པུས་མོ་ལ་བཞག་ནས། ཞལ་འཛུམ་མཛད་ནས་ཨ་ཞེས་བརྗོད་པས་ས་གཡོ་བ་བྱུང་བས་ད་ལྟ་ཡང་སེམས་མི་ཟིན་མི་སྲིད་དོ། ། གཞག་ཐབས་ནི། ལུས་རྣམ་སྣང་གི་ཆོས་བདུན་དང་ཚུལ་མཐུན་པར་བྱས་ཏེ། མཆུ་བཙུམས་ནས་ཨ་རིང་པོ་ཁོང་ནས་བགྲང་། སྐད་སྣ་ནས་དྲག་ཏུ་བགྲང་ངོ་། ། དབུགས་ཚངས་པའི་བུ་གར་འགྲོ་བས་སེམས་ཟིན་ནོ། ། དེ་འདྲ་བ་ཡང་དང་ཡང་དུ་བྱས་ནས་རླུང་ཚངས་པའི་བུ་གར་འགྲོ་བས་ལུས་གནད་ཀྱིས་མི་ཟིན་མི་སྲིད་དོ། ། སྐྱོན་བཅོས་པ་ནི། རྒོད་པ་ན་སྨིན་མཚམས་སུ་ཨ་གསལ་བར་བསྒོམས་པས་ཤེས་པ་མི་འཕྲོ། བྱིང་བ་ལ་ཨའི་སྒྲ་མིག་ནས་བཏོན་ཏེ་ཨ་ཞེས་ཉི་ཤུ་རྩ་གཅིག་བརྗོད་པས་མིག་ལྡེམ་ལྡེམ་བྱས་ཤིང་། ཨའི་སྒྲ་མིག་ནས་ཕར་སངས་སངས་འོང་བར་བསམ་མོ། ། དེས་གཉིས་ཡུལ་དབྱུང་བའོ། ། བཞི་པ་གདོན་ཐབས་ཕན་ཡོན་དང་བཅས་པ་ལ་གཉིས་ཏེ། བདག་དོན་དང་གཞན་དོན་ནོ། ། དང་པོ་ལ་བཞི་སྟེ། སེམས་བསྐྱེད་པ། ཁྲུས་བྱ་བ། ཡུམ་བསྐྱེད་པ། ཡུམ་གདོན་པའོ། ། དེ་ལ་དང་པོ་སེམས་བསྐྱེད་པ་ནི། རང་དོན་ལས་ལོག་ནས་སེམས་ཅན་གྱི་དོན་བྱ་བར་སེམས་བསྐྱེད། དེ་ལྟར་རྟོགས་པ་རྒྱུད་ལ་ལྡན་པར་སེམས་བསྐྱེད་པའོ། ། གཉིས་པ་ཁྲུས་ལ་གསུམ་སྟེ། སྐམ་ཁྲུས་དང་། གཤེར་ཁྲུས་དང་། ཏིང་ངེ་འཛིན་གྱི་ཁྲུས་སོ། ། དང་པོ་ནི་ནངས་པར་ལངས་ལ། ཁམས་བསིང་། སྣབས་ལུད་དབྱི། མིག་རྣག་དབྱི། ཁ་སྒོ་བསལ་ལ་མདོ་གདོན་པའོ། གཤེར་ཁྲུས་ནི། ནངས་པར་ལངས་ལ། དང་པོ་ཆུ་འཁྱོར་བར་བླུགས་ལ་ཁ་བཤལ། གཉིས་པ་ཁ་རུ་བླུགས་ལ་མིད། དེ་ནས་ལག་པ་བཀྲུ། དེས་ནི་ལུས་ཀྱི་སྡིག་པ་དག་པའོ། ། བྱད་བཀྲུས་པས་ངག་གི་སྡིག་པ་དག་པའོ། ། སྔར་གྱི་སྡིག་པ་དག་ནས་ཕྱིས་མི་བྱེད་པར་དམ་བཅས་པས་ཡིད་ཀྱི་སྡིག་པ་འདག་གོ། ཏིང་ངེ་འཛིན་གྱི་ཁྲུས་ནི། སྙིང་གར་ཨ་གཅིག་བསམ། ཨ་དེ་ལས་ཨ་གྲངས་མེད་པ་སྤྲོས་ལ། རང་གི་བག་ཆགས་ཀྱི་རྟེན་ཕུང་པོ་བསྲེགས་ནས་མི་དམིགས་པར་བསམ་མོ། ། གསུམ་པ་ཡུམ་བསྐྱེད་པ་ནི། མི་དམིགས་པའི་ངང་ལས་སྐད་ཅིག་གིས་རྫོགས་ཚུལ་དུ་བསྐྱེད་པ་ནི། སྐུ་མདོག་གསེར་བཙོ་མའི་མདོག་འདྲ་བ། གདན་ནི་མ་ཆགས་པདྨ། བཞུགས་ཚུལ་ནི་འགྲོ་དོན་མཛད་པའི་ཕྱིར་བཞེངས་སྐུའོ། ། ཕྱག་གཡས་དང་པོ་ནི་སེམས་ཅན་གྱི་ཉོན་མོངས་པའི་དྲྭ་བ་གཅོད་པའི་རྟགས་སུ་རལ་གྲི། འོག་མ་ན་སེམས་ཅན་ཐམས་ཅད་འཁོར་བ་ནས་འདྲེན་པའི་རྟགས་སུ་བགྲང་ཕྲེང་མཐེབ་སྲིན་གྱིས་བཟུང་བ། ཕྱག་གཡོན་གྱི་དང་པོ་མཉམ་གཞག་མཛད་པ། འོག་མ་ན་པུ་སྟི་བསྣམས་པའོ། ། བཞི་པ་ཡུམ་གདོན་པ་ནི། རང་ཡུམ་དུ་གསལ་བས་རྒྱ་གར་སྐད་ནས་འདི་ལྟ་སྟེ་ཡན་ཆད་གདོན། དེ་ནས་ཡུམ་མེད་པར་ཨ་ལྕེ་ཐོག་ཏུ་གསལ། དེ་ཡང་སྐྱེ་མེད་དུ་ཡལ་བར་བསམས་ནས་ཨ་ཞེས་རིང་བར་ཉི་ཤུ་རྩ་གཅིག་བཏོན་པས། ཆོས་ཐམས་ཅད་སྐྱེ་བ་མེད་པའི་ངང་དུ་ལྷངས་ཀྱིས་གསལ་བའོ། ། དེའི་དོན་ནི་སྨྲ་བསམ་བརྗོད་མེད་ཅེས་པའི་དོན་ནོ། ། དེ་ནས་བཅོམ་ལྡན་འདས་ཞེས་པ་ནས་རྫོགས་སོ་ཞེས་པ་ཡན་ཆད་གདོན་ནོ། ། འདི་ལྟར་བཏོན་ན་སྡིག་པ་བྱེད་ཅིང་བཏོན་པའི་འབུམ་ཚར་རེ་བས་དགའ་གསུངས་སོ། ། གཉིས་པ་གཞན་དོན་ནི། གོང་དུ་འདི་ལྟ་སྟེ་ཡན་ཆད་མཐུན། ནམ་མཁའ་ལ་བལྟས་ཏེ་ཨ་བཅུ་གཅིག་བརྗོད་པས། སྟེང་གི་འཇིག་རྟེན་གྱི་ཁམས་ཐམས་ཅད་ཀྱི་སེམས་ཅན་རྣམས་ཀྱིས་དང་པོ་སྐྱེ་མེད་ཚིག་ཏུ་ཐོས། གཉིས་པས་གོ། གསུམ་པས་དོན་དང་ལྡན། བཞི་པས་དོན་མི་འགྱུར་བར་སྐྱེ་བ་མེད་པར་བསམ་མོ། ། དེས་འགྲེའོ། ། དེ་ལྟར་ཕྱོགས་བཅུར་བཏོན་པས་ཨ་བརྒྱ་དང་བཅུ་ཐེམ་པའོ། ། དེ་ནི་ཁེ་དྲག་འདོད་པས་སྲོག་བཅད་ཅིང་གཞན་ལ་བསྡུས་བསྡུས་པའི་ཆོས་གཅིག་པས་དགའ་འོ། ། བདག་དོན་གཞན་དོན་གཉིས་ཀ་ལ་དང་པོ་སེམས་བསྐྱེད་འབྱུང་། བར་དུ་མི་དམིགས་པ་གཅིག་འོང་། ཐ་མར་བསྔོ་བ་ཡོང་བའོ། ། དེ་ལྟར་བྱས་ན་ཚེ་འདི་ཉིད་ལ་སངས་རྒྱ་བའོ། ། གང་ནས་བཤད་ན། ཉི་ཁྲིའི་རྟག་ཏུ་ངུ་ནས་བཤད་ཅིང་། རབ་ཀྱི་རྩལ་གྱིས་རྣམ་པར་གནོན་པ་ནས་ཀྱང་བཤད་དོ། ། བཞི་པ་སྲུང་བ་ནི། སེམས་ཅན་རྣམས་ལ་ཕན་པ་དང་ཞེས་པས། བདག་གཞན་གཉིས་ཀའི་ལུས་སྲུང་བ་ལ་གསུམ་སྟེ། དང་པོ་ཕྱི་སྟོང་པ་ཉིད་ནི་སྟོང་པའི་གོ་ཆ་བླ་ན་མེད་པའོ། ། དེ་ཡང་ཕྱི་འཇིག་པའི་ཡུལ་འབྱུང་བ་ལྔ་དང་དགྲ་བགེགས་ཐམས་ཅད་སྟོང་པ་ལས་མི་གཞན་པས་བསྒྲུབ་རྒྱུ་མེད། ཨ་ཞེས་ཉི་ཤུ་རྩ་གཅིག་བརྗོད་པས་རང་སར་འཇིག། བར་དུ་གཅོད་པའི་ཡུལ་མེད་པའོ། ། གཉིས་པ་ནང་སྟོང་པ་ཉིད་ནི་འཇིག་པའི་ཕུང་པོ་དང་། ཁམས་དང་། སྐྱེ་མཆེད་ཐམས་ཅད་ཨ་ཉི་ཤུ་རྩ་གཅིག་བརྗོད་པས་སྟོང་པར་བསྒོམ། འཛིན་པའི་སེམས་སྟོང་པ་ཉིད་དེ་ཨ་ཞེས་ཉི་ཤུ་རྩ་གཅིག་བརྗོད་ལ་སྟོང་པ་ཉིད་དུ་བསྒོམ་མོ། ། གསུམ་པ་སྟོང་པ་ཉིད་སྟོང་པ་ཉིད་ནི་སྟོང་པ་རང་དུ་ཡང་འདོད་རྒྱུ་མེད་པ་ལ་བྱ་སྟེ། ཨ་ཞེས་ཉི་ཤུ་རྩ་གཅིག་བརྗོད་པས། སྟོང་པ་རང་དུ་འདོད་པ་དང་བྲལ་བར་བསམ་མོ། ། དེ་ནི་ཆེན་པོ་སྟོང་པ་ཉིད་ཅེས་སྟོང་པ་ཕྱོགས་གཅིག་ཏུ་མ་སོང་བས་སོ། ། ཉི་ཚེ་བའི་སྟོང་པ་མི་སྲིད་པའི་ཆོས་བཞི་ རི་བོང་རྭ། ནམ་མཁའི་མེ་ཏོག། རུ་སྦལ་སྤུ། མོ་གཤམ་གྱི་བུའོ། ། ལྟ་བུ་མ་ཡིན་པ། བཀག་ནས་སྟོང་པའམ། བཤིག་ནས་སྟོང་པའམ། མེད་ནས་སྟོང་པ་ལྟ་བུ་མ་ཡིན་ཏེ། སྣང་བ་ཐམས་ཅད་རང་བཞིན་གྱིས་སྟོང་པའོ། ། རང་རིག་པ་དེ་ཉིད་ལྟ་བུར་འབྱུང་བའོ། ། བླ་མ་ས་སྐྱ་པ་ཆེན་པོ་ནས་བརྒྱུད་པའི་གདམས་ངག་རྫོགས་སོ། ། ༈། །བླ་མ་དམ་པ་རྣམས་ལ་ཕྱག་འཚལ་ལོ། ། ཡི་གེ་ཨ་གདོན་པའི་གདམས་ངག་ཅེས་ཀྱང་བྱ། གྲིབ་སེལ་བའི་མན་ངག་ཅེས་ཀྱང་བྱ། འདི་ཉམས་སུ་ལེན་པར་འདོད་པའི་རྟེན་གྱི་གང་ཟག་གིས། དང་པོར་སེམས་བསྐྱེད་བྱ་བ་ནི། བདག་དང་སེམས་ཅན་ཐམས་ཅད་ཀྱི་བར་ཆད་ཞི་བ་དང་། སངས་རྒྱས་ཐོབ་པར་བྱ་བའི་དོན་དུ་ཨ་གདོན་པར་བྱ་སྙམ་དུ་སེམས་བསྐྱེད་ལ། དངོས་གཞི་ལྷ་བསྒོམ་པ་དང་། སྔགས་བཟླ་བ་གཉིས་ལས། དང་པོ་ནི། ཨོཾ་ཨཱཿཧཱུྃ་ལན་གསུམ་བརྗོད་པས་རང་ཉིད་ཡུམ་ཆེན་མོ་ཤེས་རབ་ཀྱི་ཕ་རོལ་ཏུ་ཕྱིན་མ་སྐུ་མདོག་སེར་མོ་ཞལ་གཅིག་ཕྱག་བཞི་མ། སྣ་ཚོགས་པདྨ་དང་ཟླ་བའི་གདན་ལ་བཞུགས་པ། ཕྱག་གཡོན་གྱི་དང་པོ་མཉམ་གཞག་མཛད་པ། གཡས་གཉིས་ཀྱི་དང་པོ་ ལ་ལར་རྡོ་རྗེ།  སྐྱབས་སྦྱིན་མཛད་པ། གཡོན་གྱི་གཉིས་པ་ན་པུ་སྟི་བསྣམས་པ། གཡས་གཉིས་པ་རྡོ་རྗེ་ ལ་ལར་ཕྲེང་བ་བཤད། བསྣམས་པ། ནུ་མ་སྲ་བ་འབུར་བ། སྐེད་པ་ཕྲ་བ། རིན་པོ་ཆེའི་རྒྱན་དང་ལྡན་པ་ཞིག་བསམས་ལ། དེ་ཉིད་ཀྱི་སྤྱི་བོར་ཨོཾ་དཀར་པོ་ཞིག་བསམ། མགྲིན་པར་ཨཱཿདམར་པོ་ཞིག་བསམ། ཐུགས་ཀར་ཟླ་བའི་སྟེང་དུ་ཧཱུྃ་མཐིང་ནག་ཅིག་བསམ། གཉིས་པ་ལ་ལས་ཚོགས་བདུན་ལས། དང་པོ་ནི། ངག་ཏུ་ཨོཾ་བརྗོད་པས་སྤྱི་བོའི་ཨོཾ་ལས་འོད་འཕྲོས་པས། ཕྱི་ནང་སྣོད་བཅུད་ཐམས་ཅད་ལ་ཕོག། དེ་རྣམས་ཨོཾ་དུ་གྱུར་པར་བསམ། ཨོཾ་ཡང་བརྩིགས་པ་བཞིན་དུ་ཆེར་འབུར་ཉེར་འབུར་བཞུགས་པར་བསམས་ལ། ངག་ཏུ་ཨོཾ་མང་དུ་བགྲང་བར་བྱའོ། ། དེ་ལྟར་བྱས་ནས་ཕ་བསད་མ་ཐག་དང་མཚམས་མེད་པ་ལྔ་བྱས་པའི་མི་ལ་ཆོས་བཤད་ཀྱང་གྲིབ་མི་འོང་ངོ་། ། མི་བརྫུན་ཆེ་བའམ་ངག་གི་སྒོ་ནས་སྡིག་པ་ཤས་ཆེར་སྤྱད་པའི་སྐྱེས་བུ་འགའ་ཞིག་ལ་ཆོས་བཤད་དགོས་ན། གཉིས་པ་ནི། ཡུམ་ཆེན་མོའི་ང་རྒྱལ་དང་ལྡན་པར་བྱས་ལ་ངག་ཏུ་ཨ་བརྗོད་པས་མགྲིན་པའི་ཨཱཿལས་འོད་འཕྲོས། ཕྱི་སྣོད་ནང་བཅུད་ཐམས་ཅད་ལ་ཕོག་པས་དེ་རྣམས་ཨར་གྱུར་པར་བསམ། ཆེར་འབུར་ཉེར་འབུར་ཡོད་པར་བསམས་ལ། ངག་ཏུ་ཨ་མང་དུ་བརྗོད་ལ་ཆོས་བཤད་པར་བྱ། དེ་ལྟར་བྱས་ན་གྲིབ་མི་འོང་ངོ་། ། གསུམ་པ་ནི། ཡུམ་ཆེན་མོའི་ང་རྒྱལ་དང་ལྡན་པར་བྱས་ལ་ངག་ཏུ་ཧཱུྃ་བརྗོད་པས། སྙིང་གའི་ཧཱུྃ་ལས་འོད་ཟེར་འཕྲོས་པས། ཕྱི་སྣོད་ནང་བཅུད་ཐམས་ཅད་ཧཱུྃ་གི་རང་བཞིན་དུ་གྱུར་པར་བསམ། ཧཱུྃ་དེ་རྣམས་ཀྱང་བརྩིགས་པ་བཞིན་དུ་ཆེར་འབུར་ཉེར་འབུར་ཡོད་པར་བསམས་ལ་ངག་ཏུ་ཧཱུྃ་མང་དུ་བརྗོད་ན་གྲིབ་ཀྱིས་མི་ཚུགས་སོ། ། བཞི་པ་ནི། སྙིང་གའི་ཧཱུྃ་ལས་ཧཱུྃ་ནམ་མཁའ་གང་བར་ཆེར་འབུར་ཉེར་འབུར་གཏམས་པ་སྤྲོས་པ་རྣམས། ཕྱག་ན་རྡོ་རྗེར་གྱུར་ཏེ་ངག་ཏུ་བརྗོད་པས། ཆོམ་པོ་ལ་སོགས་པའི་འཇིགས་སྐྲག་ཞི་བར་འགྱུར། ལྔ་པ་ནི། མགྲིན་པའི་ཨཱཿལས་ཨ་ཆེར་འབུར་ཉེར་འབུར་གཏམས་པ་སྤྲོས་པ་རྣམས། འཇམ་དཔལ་དུ་གྱུར་ཏེ་ཨ་ཞེས་ངག་ཏུ་བརྗོད་པས་ཁྲོ་བོ་དང་གདུག་སེམས་དང་ལྡན་པ་རྣམས་ཀྱི་བསམ་པ་ཞི་བར་འགྱུར་རོ། ། དྲུག་པ་ནི། སྤྱི་བོའི་ཨོཾ་ལས་ཨོཾ་ཆེར་འབུར་ཉེར་འབུར་གཏམས་པ་སྤྲོས་པ་རྣམས། ཐུགས་རྗེ་ཆེན་པོ་སྤྱན་རས་གཟིགས་དབང་ཕྱུག་ཏུ་གྱུར་ཏེ་ཨོཾ་ཞེས་ངག་ཏུ་བརྗོད་པས། མི་གཙང་བ་དང་། ཉམ་ང་བ་དང་གྲིབ་ལ་སོགས་པ་ཞི་བར་འགྱུར་རོ། ། བདུན་པ་ནི། གློ་བུར་ཡེ་འདྲོག་ཡོང་དོགས་པ་ཡོད་ན། རང་ཡུམ་ཆེན་མོར་བསྒོམ། དེ་མ་གྲུབ་ན་ཡུམ་ཆེན་མོ་ཡིན་བསམ་པ་བྱས་ལ་ངག་ཏུ་ཨ་མང་པོའམ་བདུན་ཡན་ཆད་ཅི་འགྲུབ་བཟླས་ན་ཡེ་འདྲོག་ཞིའོ། ། གཞན་ཡང་རྟ་ཞོན་པའི་དུས་དང་། ཆུ་ཆེན་པོ་བརྒལ་བའི་དུས་དང་། འཇིགས་པ་ཆེན་པོ་འོང་གི་དོགས་པའི་དུས་དེར་ཨ་གདོན་པ་གལ་ཆེ། ཟླ་བོ་ཡོད་ན་ཡང་ཀུན་ལ་ཨ་རྐྱང་གདོན་དུ་གཞུག་པ་གལ་ཆེའོ། ། ལམ་འཕྲང་གཉེན་པོ་ཕྱགས་འདོན་གྱི་དུས་ཀྱང་དེ་བཞིན་དུ་ཨ་གདོན་པར་བྱའོ། ། ལས་བྱེད་མཁན་རྣམས་དེ་བཞིན་དུ་ཨ་གདོན་དུ་གཞུག། རང་གིས་ལྷ་བསྒོམ་པར་བྱའོ། ། དམག་ལ་འགྲོ་ཡང་དམག་མི་རྣམས་ཀྱིས་ཨ་བཏོན་ན་དགྲ་ལས་རྒྱལ་བར་འགྱུར་རོ། ། དེ་སྐད་དུ་ཡང་མཚན་བརྗོད་ལས། ཨ་ནི་ཡིག་འབྲུ་ཀུན་གྱི་མཆོག། དོན་ཆེན་ཡི་གེ་དམ་པ་ཡིན། ། ཞེས་གསུངས་སོ། ། ཇོ་བོ་སྤྱན་རས་གཟི